copie van eenen remissien van dootslage.
philips bijder gratien goids ertshertoge van oistenryck
hertoge van bourgoingnen van lotharingen van brabant
van stier van karenten van cram van limburg van
luxemborch ende van gelre greve van vlaenderen
van habspurg van thirol van firette van kieburg
van artois van bourgoingnen palatyn van henegouwen
mercgreve des heylichs roemschen rycs ende van
borgauw lantgreve in elsaten heere van vrieslant
van opter windischen$$g van portenauw van salms
ende van mechelen, doen te wetene allen luden
jegewoirdich ende toecomende dat wy ontfaen hebben
die oitmoedige supplicatie van willem snellaert
inhoudende hoe opte meyavont lestleden ontrent
drie uren nader noene die voirs. suppliant wesende
bynnen synen huyse te oisterwyck by tsertogen
bossche aldair hy doen tertyt woenachtich was
quamen aen hem heer aert vanden wyele
priester heindrick vanden doerne ende dierick
sone vande huysvrouwe vande voorn. hendrick de
welcke den voern. suppliant gebraecht hebben
oft hy met hemlieden wilde gaen drincken
waer op hy antweerde dat hy dair mede
te vreden was ende ghingen in een huys tegens
over des voirs. suppliants huys aldair men besonts
byer ende oisterbyer vercochte ende hemluyden
dair een wyl tyts geseten hebbende de voirs.
heer aert hendrick vanden doorne ende dierick
wel by drancke synde begonsten tegens den voirs.
suppliants woerden te nemene ter cause van sekere
rekeninge die de voernoemde suppliant ende dierick
onderlinge tsamen vuytstaende hadden in sulcker$
dat de voirs. dierick onder andere woerden seyde
totten voirs. suppliant, ic sal u betalen eer ghy
vuyten huyse gaen sult oft dier gelycke
woerden in substantie, ende dit geseet synde
de voirn. dierick heeft totten voirs. suppliant
geseet, ic bringe u zess gelasen byers die
ghy oic insgelycs drincken moet dair op de
voirn. suppliant antwoerde ic wacht gheerne
eenen vrindelycken dronck, maer ic en machs
nyet soe vele opt welcke de voirn. dierick
antwoerde ende seyde ic sal u dan twelif
gelasen bringen die ghy drincken sult, dat
merckende die voirs. suppliant dat die voirn.
dierick wel by drancke was ende dat hy
hem nyet met vrede en lyet om drincken
beduchtende datter ennich quaet tusschen hemlieden
op rysen mochte ryep de weerdinne vanden
huys, de welcke hy betaelde zynen gelach
die hy te betalen hadde, ende tselve betaelt
synde dede de tafel een luctel vuyten wege
want hy dair inne besloten was, ende spranck
ter dueren vuyte, ende alsoe vuyten huyse gaende
soe heeft de voirs. her aert vanden wiele
geroupen, ic ben vergrempt oft der gelycke
twelck nochtans niet warechtich en was want
nemmermeer blycken sal dat de voern. heer aert
gewont was dat hoerende byden voirs. heindrick
ende dierick syn terstont aen gegaen naer den voirs.
suppliant elck met eenen blooten messe in huerlieden
handen ende insgelycs den voirscr. heer aert met
eender haetse van eenen tymmerman de welcke
hy nam van sekeren tymmerluyden die dair tegens
over wrochten in meeningen de voirs. suppliant doot
te slaene ende hebben den voirs. suppliant eenigen
steken gegeven duer zyne cleederen sonder hem
aen tlyf te grievene hoe wel zy henlieden besten
deden, om hem doot te slaene, alst wel te
presupponeren es die selve suppliant siende dat
hy vuyt huerlieder handen egheensins geraken
en conste ende beduchtende dat zy hem oultragieren
souden aen tlyf dwelc zy gedaen soude hebben
in dien sy huer wille hadden mogen volbringen
om syn lyf te bescudden, hem van noode was
ter were te stellene, dwelck hy dede ende
met een cleyn dagge die hy hadde de lemmer
van die omtrent eenen voet lanck wesende
heeft den voirs. dierick een cleyn steke gegeven
in syn borst, de welcke hem gewo dierick
hem gevoelende gewont ryep aey my ic ben gesteken
oft dier gelycke woerden, dat hoerende die voirs.
henrick van doerne quam aenden voerscr. suppliant gelopen
met eender blooter dagge in meyninge de voirscr.
suppliant doer te steken dwelcke siende byden voirscr.
suppliant heeft den selven slach gebroken ende hem
gegeven eenen steke in syn scouderen, van welcken
steke ende quetsinge de voirs. henrick twee
uren dair naer van levende live ter doot gegaen
is vuyt saken van welcken dootslage al
eest dat tselve gebuert zy als voirs. es ende
dat die voirs. henrick een bastaert priesters
sone was, mits dwelcke ons die satisfactie
ende beternisse toebehoert, die selve suppliant
duchtende strancheyt van justicien, absent
ende hem houdende buyten onsen landen ende
heerlicheyden aldair hy nemmermeer en soude
dorren wedercomen, noch converseren mair
dair vuyt blyven ende syn leven aldair in armoeden
ende ketmicheyden te moeten leyden, ten waere
dat onse gratie ende genade hem hier inne gedeelt
ende verleent wordde alsoe hy seet, om die
welcke de selve suppliant gemerct tgheene des
voirs. es ende dat hy altyt geweest es van
goeden fame ende name sonder geachterhaelt
geweest te hebbene van ennigen anderen quaden
stucken hy ons seere oitmoedelic heeft doen
bidden, soe eyst dat wy die sake
voerscr. overgemerct genegen wesende
ter beden ende supplicatien vanden voirs. suppliant
ende willende hem in dit stuck gratie ende genade
prefereren in vorderen voer rigeur ende strangheyt
van justicien wy hebben den selven suppliant
inde gevallen als boven vergeven quytgescouden
ende geremitteert vergheven scelden quite
ende remitteren vuyt onser sunderlinger gratien
mits desen onsen brieven, den dootslach ende
mesbruyck boven verclaert mitsgaders allen
boeten peynen ende bruecken corporele ende
criminele dair inne hy ter cause vande voirscr.
dootslage mits dat dair inne ane cleeft
misdaen ende mesbruyct mach hebben tegen ons
ende justicien ende hebben hem als ten desen
gerestitueert ende wedergestelt restitueren
ende stellen weder mits desen tot zynen goede fame
name ende geruchte tot onsen landen ende herlicheyden
ende tot synen onverbuerden goeden, in dien hy
ennige heeft gelyc hy was voere de toecompste
vanden voers. dootslage, imponerende hier
op silentie ende een ewich zwigen onser procureur generael
ende allen anderen onsen officieren ende rechteren satisfactie
ende beternisse doende der partyen diet behoert
civilick alleenlick ende mits dat hyt oic tegen ons
civilic beteren sal nade gelegentheyt vander saken
ende die faculteyt van synen goeden ter ordinantie ende
arbiterschape van onsen lieven ende getruwen
die cancellier ende lude van onsen raide in
brabant, die wy dair toe committeren, ontbieden
daer omme ende bevelen die selven onsen cancellier
ende luden van onsen raide in brabant dat voer henluden
geroepen die ghene die dair over behoeren geroepen
te syne zy procederen wel ende duechdelyck
te intermemente ende verificatie van desen
jegewoirdigen, ende dat gedaen ende de
voirs. civile beteringe getaxeert ende betaelt
in handen van eenen van onsen rentmeesteren dient
behoeren sal, die gehouden wert rekeninge
ende bewys daer af te doene tot onsen profyte
mitten anderen penningen van zynen ontfange, zy onsen
drosset van brabant scouthet vanden bossche
ende alle anderen onsen officieren ende rechteren
wien dit aengaen oft aenrueren mach, doen
laten ende gedoegen den voirs. suppliant van
desen onsen voirs. gracie ende remissie ende
van allen den inhouden van desen inder voege
ende manieren als boven verclaert staet rustelic
vredelic volcomelic ende tot ewigen dagen
genyeten ende gebruycken sonder hem te doene
oft te laten geschieden ennich hynder letsel
oft moeyenisse ter contrarie mair wart
dat syn lyf oft ennich van zynen voirs. onverbuerde
goeden gevangen oft becommert waeren dat
sy dat terstont ende sonder vertreck doen ontslaen
ende die stellen oft doen stellen tot geheelen ende
volcomenen delivrantie want ons alsoe gelieft
ende ten eynde dat dit vaste ende gestadich
blive tot ewigen dage. wy hebben onsen segel
hier aen doen hangen behalven in allen
dingen ons ende eenen yegelycken zyns rechts in
allen. gegeven in onser stad van mechelen
inde maent van septembre int jaer ons
heeren duysent vyfhondert ende twee. ende
stont gescreven opte plycke by mynen
heer den ertshertoge in synen rade ende
geteykent haneton.
gecollationeert ende bevonden concorderende
metten originale by my
strate